邹浩
嘲仲益
低帘廕茅竹，陋如野人居。
夫子莞尔笑，曰此真吾庐。
庭前郁乔木，庭后犹榛芜。
芟削随手净，春兰殖扶疏。
光影动窗几，馨香袭文书。
皎然纫佩心，邂逅同三闾。
尔来基构新，百事凌往初。
突兀焕华屋，茅竹扫莫余。
双楠庭之珍，斩伐殊荣枯。
要知碧油幢，特立当阶除。
念念人勋业，不与蓬荜俱。
兰虽不生门，安能逭诛锄。
剖琴如剖薪，烹鹤如烹鱼。
珠玉抵飞鸟，镈钟委洪炉。
逝矣覆辙存，来车犹此涂。
尚欲取修竹，永以娱朝晡。
问竹竹无言，冷风一虚徐。